Polițiștii de la Serviciul de Investigare a Criminalității Economice, cu ajutorul luptătorilor Serviciului Acțiuni Speciale și jandarmi din cadrul I.J.J Suceava, au efectuat în cursul zilei de luni nu mai puțin de 23 de percheziții. Acestea s-au derulat în municipiului Suceava, în satul Roșcani, din orașul Liteni, la Salcea, la Sălăgeni, Mitocu Dragomirnei și Hănțești. De asemenea, au fost percheziționate 18 autovehicule.
La finalul acestei acțiuni s-au întocmit și mai multe dosare penale pentru comiterea infracţiunilor de „contrabandă”, „punerea în circulaţie a unui produs purtând o marcă identică sau similară cu o marcă înregistrată pentru produse identice sau similare” și o infracțiune la regimul substanțelor periculoase.
Au fost indisponibilizate bunuri în valoare de aproximativ 40.000 de lei, respectiv 1.000 de pachete de țigări de proveniență extra comunitară și duty-free diferite mărci, tutun mărunțit, împreună cu dispozitive de umplere a tuburilor de țigarete cu tutun, articole vestimentare, tricouri, treninguri, diferite mărci, purtătoare de mărci protejate pe teritoriul României, respectiv recipiente cu lichid incolor cu trăsături specifice alcoolului etilic, dar și recipiente de erbicid și insecticid.
Perchezițiile s-au derulat pentru completarea probatoriului în 7 dosare penale înregistrate la Parchetul de pe lângă Judecătoria Suceava, care vizează combaterea comercializării și traficului ilicit cu produse accizabile, în special țigări și bunuri suspuse taxelor vamale.
”Din cercetările efectuate de către polițiști sub coordonarea procurorilor, au fost obținute date și indicii temeinice cu privire la preocupări de natură infracțională ale mai multor persoane din zonele urbane și rurale arondate municipiului Suceava, care în perioada ianuarie – mai 2024 au depozitat, tranzitat sau comercializat țigarete de contrabandă și alte bunuri accizabile, inclusiv erbicide și insecticide, beneficiind de conexiuni interinfracționale și stabilind circuite infracționale pentru dezvoltarea activităților ilicite”, se arată într-un comunicat al IPJ Suceava.